Eriksen hyllet hjemmefansen: – Rett før vi trengte ørepropper
Det var ikke noe å si på fyrverkeriet og festivitasen da Tottenham Hotspur, nesten to år etter at klubben flyttet ut av legendariske White Hart Lane, åpnet sin nye hjemmebane Tottenham Hotspur Stadium med plass til 62.062 tilskuere (offisielt tilskuertall: 59.215). – Det var en fantastisk atmosfære. Det var rett før vi trengte ørepropper. Jeg håper dette blir en festning, og at det blir en fest å spille her, sier Christian Eriksen i et intervju med TV 2s kommentatorteam etter Premier League -matchen. Tottenham-manager Mauricio Pochettino (47) mener kampen var veldig følelsesladet; «samme som» da laget hans spilte sin siste kamp på gamlestadion. Før oppgjøret sto Spurs med bare ett poeng på de fem siste kampene i ligaen. Men med seieren er London-laget på tredjeplass ett poeng foran Arsenal og Chelsea. Sistnevnte vant 3 – 0 mot Brighton onsdag kveld: Ruben Loftus-Cheek scoret hjemmelagets mål nummer tre i 63. spilleminutt, etter at Eden Hazard hadde gjort 2 – 0 tre minutter tidligere og Olivier Giroud det første syv minutter før pause. Manchester United og manager Ole Gunnar Solskjær ligger på sjetteplass, tre poeng bak tredjeplasserte Tottenham. Kampen om en topp fire-plassering, inngangsbillett til neste sesongs Champions League, blir tøff. Nå slipes knivene, Solskjær – Ikke bare å bryte ned dette Palace-laget, uttalte TV 2s ekspertkommentator og Øyvind Alsaker-bisitter Petter Myhre i 23. spilleminutt på høylytte Tottenham Hotspur Stadium. Heung-Min Son virket pigg fra start, Danny Rose noe lenger likeså. Harry Kane og Christian Eriksen så som så. I det 26. minutt ble Dele Alli felt 18 meter fra målstreken til Vicente Guaita. Crystal Palace-keeperen hadde minimal utsikt til ballen da Harry Kane feide til den. Den skjenet utenfor mål via den oppstilte Palace-muren. Gjestenes bevegelige mur under spillets gang holdt også stand. Stopper James Tomkins raget høyt foran Guaita. Sammen med resten av Palace-backrekken sørget han – og et nedbør-sleipt underlag – for at Tottenhams angrepsglade ikke fikk tilstrekkelig ro og rom. Null-null etter 45 minutter. Eks Spurs-spiss Steffen Iversen uttalte i TV 2s studio i pausen: – De trenger den ene scoringen for å løfte hele stadion. Den fikk de ved Heung-Min Son, etter at Christian Eriksen rappet ballen fra Palace-kaptein Luka Milivojevic da serberen opptrådte sløvt med ballen i bena på vei frem. Dansken «fant» Son, som vred seg fri og skjøt – via samme Milivojevic, som kom stormende inn i ballbanen for å rette opp sin foregående feil. – Noen ganger scorer jeg nydelige mål, noen ganger scorer jeg ikke fullt så nydelige mål. Det er ikke så viktig. Det første målet på denne stadion, det er utrolig, sier sørkoreaneren Heung-Min Son om sitt tolvte mål denne sesongen i et intervju vist under TV 2s sending. Ti minutter senere kunne absolutt Harry Kane ha lagt inn 2 – 0 bak Vicente Guaita. Kane var imidlertid mannen bak forspillet til Christian Eriksens scoring ti minutter før ordinær spilletids slutt. Kane kranglet seg «gjennom» et par Palace-forsvarsspillere, ballen havnet hos Eriksen rett foran nesen på Guaita. Dansken skjøt med venstre; ballen via Palace sin nederlandske forsvarsspiller Patrick van Aanholt og over målstreken – i Eriksens 200. kamp for Spurs. Husk at du kan følge @vgsporten på Instagram for flere innlegg som dette:
(Tottenham-Crystal Palace 2 – 0, Chelsea – Brighton 3 – 0) Heung-Min Son og Christian Eriksen sørget for feststemning mot slutten av premiereforestillingen på sin nye hjemmebane – og at Tottenham dro litt fra Manchester United og forbi Arsenal i tabelltoppen.